"Uuden työsopimuksen tekeminen ei täytä aktiivimallin mukaista aktiivisuutta". Näin luki alkuviikosta Twitterissä levinneessä päivityksessä, joka nosti esiin jälleen yhden aktiivimallin outouden.

Päivityksessä tällä hetkellä työttömänä oleva, koulutukseltaan opettaja kertoi hakeneensa ja saaneensa töitä. Koska työt alkavat vasta parin kuukauden päästä, "aktiivimallileikkuri iskee kaikkiin kuukausiin siinä välissä".

Ihmettelyä aiheutti erityisesti se, että opettajilla ei perinteisesti ole kesällä töitä tarjolla.

Käytännössä työttömän opettajan pitäisi siis kesällä tehdä työtä, joka ei vastaa koulutusta tai osallistua TE-palveluiden koulutuksiin. Työttömyysetuuden saaja voi siis päätyä tilanteeseen, jossa hän osallistuu työkokeiluun tai työnhakuvalmennukseen, vaikka on jo saanut töitä.

Vain tarkastelujakson aikana tehty työ ratkaisee

Taustalla on aktiivimallin periaate, jonka mukaan merkitystä on vain edeltävän 65 päivän tarkastelujakson aikana toteutetulla aktiivisuudella. Näin ollen lähitulevaisuudessa alkava työ ei pelasta välttämättä aktiivisuusvaatimuksilta.

Tarkastelujakso lasketaan työttömyysetuuden ensimmäisestä maksupäivästä lähtien.

Aktiivimallissa työttömän on 65 päivän tarkastelujakson aikana tehtävä 18 tuntia palkkatyötä, ansaittava yrittäjätuloa 241,04 euroa tai oltava viisi päivää TE-palveluiden järjestämässä työllistymistä edistävässä palvelussa.

Mikäli mikään näistä ehdoista ei toteudu, leikataan työttömyysetuuksia väliaikaisesti 4,65 prosentilla.

– Aktiivimallin tarkoituksena on, että määräaikaisenkin työttömyyden aikana kannustetaan työllistymään, kertoo sosiaaliturva- ja vakuutusosaston lakimies Hanna Tervahauta sosiaali- ja terveysministeriöstä.

Tervahaudan mukaan lyhyen ja pitkään kestävän työttömyyden aikana aktiivisuutta seurataan samoilla ehdoilla, mutta lyhytkestoisen työttömyyden aikana aktiivisuuden kertymättä jääminen ei ehdi välttämättä vaikuttaa.

Tämänhetkinen laki ei huomioi lainkaan aktiivisuutena lähitulevaisuudessa alkavaa työtä, jos se ei ala saman tarkastelujakson aikana. Aktiivisuusedellytyksen täyttää siis ainoastaan työ, joka on tehty nimenomaan kuluvan tarkastelujakson aikana.

Ministeriö ei voi kuitenkaan ottaa kantaa yksittäistapaukseen.

Alennettu työttömyysetuus jatkuu vielä sen tarkastelujakson loppuun, jonka aikana ehdot täyttävä työ on aloitettu.

Jos siis etuuden saaja ei täytä ensimmäisen 65 päivän tarkastelujakson aikana aktiivisuusmallin ehtoja, saa hän alennettua etuutta toisen tarkastelujakson ajan, vaikka hänellä alkaisikin uusi työ kyseisen tarkastelujakson aikana.

Jos uusi työssäoloehdon täyttävä työ alkaa vasta esimerkiksi kolmannen tarkastelujakson aikana, nousee työttömyysetuus normaaliksi vasta neljännen jakson alusta.

Vaikka töitä siis saisikin, kannattaa varautua osoittamaan aktiivisuutensa, jos tarkastelujakso osuu huonoon väliin ennen töiden alkua.

Juttua päivitetty 19.7. klo 17.05: Jutussa luki aiemmin, että työttömyysetuutta leikataan, jos joku ehdoista ei täyty. Muutettu "jos mikään ehdoista ei täyty".

Lue lisää:

"Yhtä akkaa roudataan täällä kuntouttavan työtoiminnan nimissä" – Työministerikin myöntää, että osa työttömistä roikkuu turhaan aktiivimallissa

Kela hukkumassa toimeentulotukihakemuksiin – aktiivimalli ja kallis asuminen lisänneet hakemuksia ennätyksellisen paljon

"Omatuntoni on puhdas, eikä minulla ole syytä pelätä mitään" – Aktiivimalli ei ahdista työtöntä Tarja Holmgrenia, mutta Karita Pihlströmille se on nöyryyttävä syytös laiskuudesta

Aktiivimallin leikkuri iski eniten yli 50-vuotiaisiin ja miehiin

Yle sai Suomen suurimman työttömyyskassan laskelmat: Lähes puolet ansiosidonnaista saavista ei täytä aktiivimallin ehtoja